Calvin Pickard

**Calvin Pickard** (* 15. apríl 1992, Moncton, New Brunswick, Kanada) je kanadský profesionálny hokejový brankár, ktorý aktuálne pôsobí v tíme Edmonton Oilers v National Hockey League. V roku 2016 získal s Kanadou zlato na Majstrovstvách sveta.

## Kariéra
Calvin Pickard hokejovo vyrastal v menste Winnipeg. Svoju juniorskú kariéru zakončil v elitnej kanadskej súťaži Western Hockey League, kde pôsobil v tíme Seattle Thunderbirds. V roku 2011 bol menovaný do druhého All-Star tímu ligy.

Do NHL bol draftovaný v 2. kole (ako 49. celkovo) v roku 2010 klubom Colorado Avalanche. Svoju profesionálnu kariéru začal v sezóne 2011/12 v ich vtedajšom „farmárskom“ tíme Lake Eerie Monsters v American Hockey League. V NHL debutoval 16. októbra 2014 proti Ottawe Senators, keď sa do bránky dostal vďaka zraneniam Semjona Varlamova a Reta Berru. Pickard zastavil 23 z 27 striel a Avalanche podľahli Senators 3:5. V rokoch 20142016 sa postupne etabloval v NHL a z pozície druhého brankára tímu vytlačil Berru. V sezóne 2016/17 mal pôvodne nastupovať v tandeme s Varlamovom, ale po jeho zranení sa Pickard stal prvým brankárom tímu. Stál však pred ťažkou úlohou, pretože Colorado sa nachádzalo hlboko v tzv. „prestavbe“ a prehrávalo väčšinu svojich zápasov. Napriek tomu Pickard udržal úctyhodné čísla, keď síce z 50 zápasov vyhral iba 15, ale pripísal si 90,4% úspešnosť zákrokov a priemer inkasovaného gólu na zápas 2,98.

V lete 2017 do ligy vstúpil nový klub Vegas Golden Knights, ktorý si Pickarda vybral na Expansion Drafte. V organizácii strávil však iba letnú prestávku, keď ho v októbri Golden Knights vymenili za útočníka Tobiasa Lindberga a 6. kolo draftu do Toronta Maple Leafs. Tu však nedostal veľkú dôveru a v ročníku 2017/18 odchytal iba jeden zápas v NHL. Väčšinu času trávil v Toronte Marlies v AHL, kde ale získal Calder Cup a spolu s Garretom Sparksom ocenenie pre najlepšie brankárske duo súťaže (*Harry Holmes Memorial Award*).

V októbri 2018 ho Maple Leafs umiestnili na waiver listinu odkiaľ si ho stiahla Philadelphia Flyers. Za ňu nastúpil v 11 zápasoch, ale po nedostatočných výkonoch (86,3% úspešnosť zákrokov) bol znova umiestnený na waiver, odkiaľ si ho stiahla tentokrát Arizona Coyotes. Zvyšok sezóny 2018/19 striedalo trávil v AHL v Tucson Roadrunners a prvom tíme Coyotes. Dokopy však za nich nastúpil len v 6 stretnutiach. V lete 2019 sa stal neobmedzeným voľným hráčom a dvojročnú dvojcestnú zmluvu mu ponúkol Detroit Red Wings. Tu až do roku 2022 pôsobil ako tretí brankár a väčšinu času trávil znova v AHL – v tíme Grand Rapids Griffins. Krátku prestávku od Severnej Ameriky si urobil v sezóne 2020/21, keď krátko nastupoval počas lockoutu NHL spôsobeným pandémiou COVID-19, za Viennu Capitals v najvyššej alpskej lige ICEHL.
náhľad|Pickard v drese Edmontonu Oilers v roku 2025
V Detroite za tri sezóny odchytal iba 12 zápasov a jeho NHL kariéra bola takmer definitívne ukončená. V júli 2022 dostal jednoročnú dvojcestnú zmluvu od Edmontonu Oilers, ktorý ho zamýšľali iba ako rezervného brankára. Na tejto funkcii pôsobil v sezóne 2022/23, keď ju celú strávil v Bakersfield Condors v AHL. Po tom, čo v sezóne 2023/24 sa Jack Campbell, vtedajšia jednotka Oilers, dostal do ťažkej výkonnostnej krízy, bol Pickard povolaný do prvého tímu a Campbell prevelený do Bakersfieldu. Pickard začal nastupovať ako náhradník Stuarta Skinnera. V rokoch 2024 a 2025 sa Oilers dostali do finále Stanleyho pohára, kde dvakrát po sebe podľahli Floride Panthers. Pickard v oboch prípadoch nastupoval ako náhradník, ale v Play-Off 2025 sa predstavil až v 10 zápasoch a výrazne prispel k úspechu Oilers. Jeho výkonnosť sa zlomila v sezóne 2025/26, keď sa vedenie Oilers rozhodlo roztrhnúť tandem Skinner-Pickard, ktorý čelil tvrdej kritike, a vymenili Skinnera do Pittsburghu Penguins. Do Oilers prišiel Tristan Jarry, ale ani on nedokázal tímu výkonnostne pomôcť. Do prvého tímu bol povolaný tretí brankár klubu – Connor Ingram, ktorý sa stal novou brankárskou jednotkou a Pickard bol cez waiver listinu poslaný znova do Bakersfieldu.

## Reprezentačná kariéra
Calvin Pickard reprezentoval Kanadu na Majstrovstvách sveta v rokoch 2016, kde získal zlato a 2017, kde získal striebro. Na juniorskej úrovni sa v roku 2010 predstavil na Majstrovstvách sveta  hráčov do 18 rokov a na Hlinka Gretzky Cupe.

## Štatistiky v NHL

## História zmlúv v NHL

## Prehľad výmen

## Referencie

## Iné projekty

Kategória:Kanadskí hokejisti
Kategória:Kanadskí hokejoví brankári
Kategória:Brankári Colorado Avalanche
Kategória:Brankári Toronto Maple Leafs
Kategória:Brankári Arizona Coyotes
Kategória:Brankári Philadelphia Flyers
Kategória:Brankári Detroit Red Wings
Kategória:Brankári Edmonton Oilers
Kategória:Hokejisti draftovaní klubom Colorado Avalanche
Kategória:Účastníci MS v hokeji 2016
Kategória:Účastníci MS v hokeji 2017
Kategória:Osobnosti z New Brunswicku